Adeg, yezmer ad yili d tidet yessen-it umaru, amkan d win yellan deg tudert n yal ass, am wakken yezmer ad yili d asugnan, d win i d-yewwi umaru seg wallaɣ-is akken ad as-yefk rruḥ, s yineḍruyen akked tigawin i itezzin deg-s. Tikkal adeg i yessexdam umaru yesɛa anamek, neɣ yettak-as anamek d uzamul ɣef kra, amedya: lebḥer, d tidet d adeg maca nezmer ad d-naf azamul n tezdeg d ussirem3. Imerna n wadeg i itezzin deg wungal ttɛawanen imeɣri ad dyessugen ineḍruyen akken ad ten-yefhem. Adeg s umata deg wungal d win yeṭṭuqten imi yal ungal yettbeddil wadeg, yal tadyant d acu n wadeg anda teḍra imi iwudam d wid yettruḥun seg umkan ɣer wayeḍ.